MTWE 16
Asagule Kumlambila Mlungu Mwakuŵajilwa
1, 2. Ana akusosekwa kuliwusya ciwusyo capi, soni ligongo cici kutenda yeleyo kuli kwakusosekwa mnope?
KUPITILA mukulijiganya Baibulo, alijiganyisye kuti ŵandu ŵajinji ŵakusati akusamlambilaga Mlungu, akusajiganya soni kutenda yindu yakusayiŵengaga Mlungu. (2 Akolinto 6:17) Lyeleli ni ligongo lyakwe Yehofa akutulamula kuti tukopoce mu dini jaunami, jajili “Babulo Jwamkulungwa.” (Ciunukuko 18:2, 4) Ana wawojo akusosekwa kutenda cici pangani jeleji? Jwalijose akusosekwa kusagula jika yakutenda. M’yoyo tukusosekwa kuliwusya kuti, ‘Ana ngusaka kumlambilaga Mlungu m’litala lyakusasaka jwalakwe kuti namlambilileje, kapena ngusaka kumlambilaga m’litala lyanalisyoŵelele?’
2 Naga ŵatyosile mu dini jaunami, nikuti ŵatesile cenene. Nambo mwine komboleka kuti pana yitendo soni ndamo sine sya dini jaunami syasikusyasangalasya. Kwende tutagulilane yine mwa yitendo soni ndamo syelesi, ni tulole ligongo lyakwe tukusosekwa kuyiwonaga mwakusayiwonela Yehofa.
KULAMBILA YIWANICISYO SONI ACINANGOLO ŴAKALA ŴAŴAWILE
3. (a) Ana ligongo cici ŵane mpaka ayiwoneje kuŵa yakusawusya kuleka kamulicisya masengo yiwanicisyo pakulambila? (b) Ana Baibulo jikusati uli pakwamba ya kamulicisya masengo yiwanicisyo pakumlambila Mlungu?
3 Ŵandu ŵane aŵele ali mkamulicisya masengo yiwanicisyo soni kola malo gane gakulambilila m’nyumba syawo kwa yaka yejinji. Naga akusatendaga yeleyi mpaka ayiwoneje kuŵa yakusawusya kapena yakulemweceka kumlambilaga Mlungu mwangakamulicisya masengo yeleyi. Nambo tukaliŵalila kuti Yehofa akusatujiganya mwampaka tumlambilileje. Soni Baibulo jikusatusalila mwakupikanika cenene kuti Yehofa ngakusasakaga kuti tukamulicisyeje masengo yiwanicisyo patukumlambila. —Aŵalanje Eksodo 20:4, 5; Salimo 115:4-8; Yesaya 42:8; 1 Yohane 5:21.
4. (a) Ana ligongo cici ngatukusosekwa kwalambilaga acinangolo ŵetu ŵaŵawile kalakala? (b) Ana ligongo cici Yehofa ŵasalile ŵandu ŵakwe kuti akalingaga kuŵecetana ni ŵawe?
4 Ŵandu ŵane akusamalilaga ndaŵi jejinji soni macili pakusaka kwasangalasya acinangolo ŵawo ŵaŵawile kalakala. Jemanjaji akusayikana atamose pakwalambila acinangolowo. Nambo tulijiganyisye kuti ŵandu ŵawe ngaŵa mkutukamucisya soni kutuwulasya. Jemanjaji nganaŵa cijumi ku malo gane gakwe. Yisyesyene yakwe ni yakuti, yili yakogoya kulinga kuŵecetana ni jemanjaji, ligongo utenga uliwose wampaka uwonece kuti ukutyocela kwa jwacinasi jwetu juŵawile ukusatyocelaga kwa misimu jakusakala. Lyeleli ni ligongo lyakwe Yehofa ŵalamwile Ayisalayeli kuti akalingaga kuŵecetana ni ŵawe kapena kutenda cilicose cakwayana ni yamisimu.—Deuteronomo 18:10-12; alole Maloŵe Gakumbesi 25 ni 30.
5. Ana cici campaka cakamucisye kuti alece kamulicisya masengo yiwanicisyo pakumlambila Mlungu soni kuleka kulambila acinangolo ŵawo ŵakalakala?
5 Ana cici campaka cakamucisye kuti alece kamulicisya masengo yiwanicisyo pakumlambila Mlungu soni kuleka kulambila acinangolo ŵaŵawile kalakala? Akusosekwa kuŵalangaga Baibulo soni ganicisyaga mwakusokoka mwakusayiwonelaga Yehofa yindu yeleyi. Jwalakwe akusayiwonaga yeleyi kuŵa “yakunyalaya.” (Deuteronomo 27:15) Apopeleje kwa Yehofa lisiku lililyose ni kum’ŵendaga kuti ŵakamucisye kuyiwonaga yindu mpela mwakusayiwonelaga jwalakwe. Am’ŵendejesoni kuti ŵakamucisye kuti amlambileje mwakusasacila jwalakwe. (Yesaya 55:9) Akakayicilaga kuti Yehofa cacapa macili gakusosecela kuti atyosye cilicose cakamulana ni kulambila kwa unami.
ANA TUSANGALALILEJE KLISIMASI KAPENA KUTI LISIKU LYAKUPAGWA KWA YESU?
6. Ana ligongo cici lisiku lya 25 December ŵalisagwile kuŵa lisiku lyaŵapagwile Yesu?
6 Kusyungulila pacilambo cosope, lisiku lyakupagwa kwa Yesu lyakolanjidwa Klisimasi lili lyakumanyikwa mnope, soni ŵandu ŵajinji akusaganisya kuti palisikuli akusasangalalila kupagwa kwa Yesu. Nambo lisiku lyeleli lili lyakamulana ni kulambila kwaunami. Buku jine jikusasalaga kuti ŵandu ŵaciloma ŵanganaŵa Aklistu ŵasangalalilaga kupagwa kwa lyuŵa. Jemanjaji ŵasalaga kuti lyuŵa lyapali pa 25 December. M’yoyo acimlongola wa dini ŵasakaga kuti ŵandu ŵeleŵa aŵe Aklistu. Ni ŵasagwile lisiku lya 25 December nikusangalalilaga kupagwa kwa Yesu. Nambo Yesu nganapagwa pa lisikuli. (Luka 2:8-12) Ŵakulijiganya ŵa Yesu nganasangalalilaga kupagwa kwa Yesu. Buku jine jasasile kuti pali papite yaka 200 cipagwile Yesu, “pangali jwalijose juŵamanyililaga lisiku lyaŵapagwile Yesu, soni ŵandu ŵakuŵalanjikape ni ŵaŵayikosyaga ya lisiku lyaŵapagwile Yesu.” (Sacred Origins of Profound Things) Ŵandu ŵatandite kusangalalila Klisimasi panyuma pa yaka mahandiledi gejinji Yesu ali ayice pacilambo capasi.
7. Ana ligongo cici Aklistu ŵasyesyene ŵangasangalalila lisiku lyakupagwa kwa Yesu?
7 Ŵandu ŵajinji akusamanyililaga kuti lisiku lya 25 December lyatyocele kwa ŵandu ŵanganaŵa Aklistu soni kuti palisikuli patendekwaga yindimba soni kupelegana mituka. Mwambone, ndaŵi jine ku England soni mbali sine sya ku America ŵandu ŵalekasyaga kusangalalila lisiku lyakupagwa kwa Yesu ligongo lyakuti lisikuli lyatyocele kwa ŵandu ŵanganaŵa Aklistu. Jwalijose juŵasangalalilaga lisikuli ŵampaga cilango. Nambo mkupita kwandaŵi ŵandu ŵatanditesoni kusangalalila lisikuli. Ana ligongo cici Aklistu ŵasyesyene ŵangasangalalila lisiku lyakupagwa kwa Yesu? Lili ligongo lyakuti akusasakaga kumsangalasya Mlungu pacilicose cakusatendaga.
ANA TUKUSOSEKWA KUSANGALALILA LISIKU LYAKUPAGWA?
8, 9. Ana ligongo cici Aklistu ŵakala nganasangalalilaga masiku gakupagwa?
8 Yindimba yine yakusasangalalaga mnope ŵandu yili ya lisiku lyakupagwa kwawo. Nambo ana Aklistu akusosekwa kusangalalilaga lisiku lyakupagwa? Baibulo jikusagamba kusala ya yindimba yakusangalalila masiku gakupagwa yayatendekwe ni ŵandu ŵanganalambilaga Yehofa. (Genesis 40:20; Maliko 6:21) Ŵandu ŵasangalalilaga masiku gakupagwa pakusaka kucimbicisya milungu jaunami. Lyeleli ni ligongo lyakwe Aklistu ŵakala “ŵayiwonaga kuti kusangalalila lisiku lyakupagwa kwa mundu jwalijose kwaliji ndamo ja ŵandu ŵacikusa.” Jasasile yeleyi buku ja The World Book Encyclopedia.
9 Kalakala ŵandu ŵa ku Loma soni ku Greece ŵakulupililaga kuti mundu jwalijose paŵapagwaga paŵaga msimu ŵakuti ciwumcenjeleje mundujo kwa umi wakwe wosope. Buku jakuti The Lore of Birthdays jatite, “Msimuwu wakolaga mkamulano wine wakusimonjesya pasikati pa mlungu soni mundu jwapagwilejo.”
10. Ana ligongo cici Aklistu ngakusosekwa kusangalalila masiku gakupagwa?
10 Ana akuganisya kuti Mlungu mpaka ajiticisye yindimba yayikwete mkamulano ni dini jaunami? (Yesaya 65:11, 12) Iyayi, jwalakwe nganaŵa atesile yeleyo. Lyeleli ni ligongo lyakwe ngatukusasangalaliga masiku gakupagwa kapena yindimba yiliyose yakamulana ni dini jaunami.
ANA PANA CAKUSAWUSYA CILICOSE KUTENDAGA NAWO YINDIMBAYI?
11. Ana ligongo cici ŵandu ŵane akusasangalalilaga yindimba? Nambo ana cakusosekwa mnope kwa m’weji ciŵeje cici?
11 Ŵandu ŵane akusamanyililaga kuti lisiku lya 25 December soni yindimba yine yatyocele kwa ŵandu ŵanganaŵa Aklistu nambo jemanjaji akusajendelecela kusangalalila yindu yeleyi. Jemanjaji akusaganisya kuti masiku ga yindimbaga gakusapaga lipesa lyakunguluka ni ŵamwiŵasa mwawo. Ana wawojo akusayiwonaga cati m’yoyo? Kunguluka ni ŵamwiŵasa mwetu nganikuŵa kulemwa. Yehofa ni juŵatandisye liŵasa, soni jwalakwe akusasakaga kuti tuŵeje paunasi wambone ni ŵamwiŵasa mwetu. (Aefeso 3:14, 15) Nambope, tukusosekwa kuwuwonaga unasi wetu ni Yehofa kuŵa ŵakusosekwa mnope, m’malo mwakwamba kwasangalasya ŵacinasi ŵetu mwakusangalalila yindimba yaunami ya dini. Lyeleli ni ligongo lyakwe ndumetume Paulo jwatite, “Ndaŵi syosope asimicisyeje kuti yakusayijiticisyaga Ambuje yili yapi.”—Aefeso 5:10.
12. Ana cici campaka cimtendekasye Yehofa kuti akajiticisya cindimba?
12 Ŵandu ŵajinji akusaganisya kuti ndandililo ja yindimba yeleyi jangali yakusawusya yiliyose, nambo ana Yehofa akusayiwonagasoni mwakamulana ni jemanjaji? Jwalakwe jwangajiticisya yindimba yayatyocele kukulambila kwaunami, kapena yindimba yakwacimbicisya ŵandu soni cilambo. Mwambone, Aiguputo ŵakwete yindimba yejinji yakusangalalila milungu jawo jaunami. Nambo panyuma pakuti Ayisalayeli atyosile ku Iguputo, jemanjaji ŵajigalile cindimba cimo caŵatendaga Aiguputo ni ŵacipele lina lyakuti “cindimba ca Yehofa.” Nambo Yehofa ŵapele cilango ligongo lyakutenda cindimbaci. (Eksodo 32:2-10) Nambo mpela muŵaŵecetele jwakulocesya Yesaya, m’weji ngatukusosekwa ‘kwaya cilicose cangaswejela.’—Aŵalanje Yesaya 52:11.
ATENDEJE YINDU MWAKWAGANICISYA ŴANE
13. Ana mpaka aliwusye yiwusyo yapi naga akusaka kuleka kusangalalila nawo yindimba?
13 Naga akuleka kusangalalila yindimba, mpaka aliwusye yiwusyo yejinji. Mwambone, mpaka aliwusye kuti, Ana mpaka ndende yatuli naga acimjangu ŵa kumasengo akumbusya ligongo lyakwe ngakusangalalila nawo lisiku lyakupagwa kwa Yesu? Ana mpaka ndende yatuli naga mundu jwine akumba mtuka ligongo lyakumbucila cindimba ca kupagwa kwa Yesu? Ana ngusosekwa kutenda yatuli naga ŵamkwangu akusaka kuti sangalalile cindimba cinecakwe? Ana mpaka nakamucisye catuli ŵanace ŵangu kuti akatumbila ligongo lyakuti ngakusangalalila cindimba kapena lisiku lyakupagwa?
14, 15. Ana mpaka atende uli naga mundu jwine akwasosela yambone kapena kwapa mtuka ligongo lya cindimba?
14 Akusosekwa kamulicisya masengo lunda lwawo lwaganisya pakusagula yakutenda mu yakutendekwa yiliyose. Mwambone, naga ŵandu akwasosela yambone palisiku lyakusangalalila cindimba cinecakwe mpaka agambe kwayamicila ŵanduwo mwaucimbicimbi. Nambo naga mundujo akusaka kumanyilila yejinji, mpaka asagule kumsalila ligongo lyakwe wawojo ŵangatendaga nawo cindimbaco. Nambope, ndaŵi syosope akusosekwa kuŵa ŵakwaganicisya ŵane, ŵakulinandiya soni ŵakwacimbicisya ŵane. Baibulo jikusasala kuti, “Ndaŵi syosope maloŵe genu gaŵeje gakusangalasya, mpela kuti mgatasile njete, kuti mmanyilile mwampaka mumjanjile mundu jwalijose.” (Akolose 4:6) Komboleka kwasalila kuti akusasangalalaga kunguluka ni ŵane soni kupeleka mituka, nambo asagwile kuti akatenda yeleyo pandaŵi ja yindimba.
15 Ana mpaka atende uli naga mundu jwine jwakwe ŵapele mtuka? Baibulo jangatupa ndandanda wa malamusi panganiji, nambo jikusatusalila kuti tukusosekwa kuŵa ni cikumbumtima cambone. (1 Timoteo 1:18, 19) Komboleka kuti mundu jwakwapa mtukajo jwangamanyililaga kuti wawojo ŵangasangalalilaga cindimbaci. Kapena mpaka ajile kuti, “Ngumanyilila kuti ŵangasangalalilaga cindimba, nambope ngusaka kuti nape mtuka awu.” Muyakutendekwa yeleyi, mpaka asagule kupocela mtukawo kapena kana. Nambo akusosekwa kulolecesya kuti cilicose casagwileco calece ni cikumbumtima cambone. Ngatukusaka kutenda cilicose campaka cijonanje unasi ŵetu ni Yehofa.
MWAMPAKA ATENDELE NI ŴAMWIŴASA MWAWO
16. Ana mpaka atende wuli naga ŵamwiŵasa mwawo akusaka kusangalalila yindimba?
16 Ana mpaka atende wuli naga ŵamwiŵasa mwawo akusaka kusangalalila cindimba? Ngakusosekwa kulimbana nawo. Akumbucileje kuti nombe nawo akwete upile wakusagula yakutenda. M’yoyo akusosekwa kutenda yindu mwakwaganicisya soni kucimbicisya yasagwileyo, mpela mwakusasacila wawojo kuti ŵane acimbicisyeje yakusagula yawo. (Aŵalanje Matayo 7:12.) Nambo ana mpaka atende uli naga ŵamwiŵasa mwawo akusaka kuti wawojo atende nawo yindu yine yakwe pandaŵi ja kusangalalila cindimba? Mkanasagule yakutenda, akusosekwa kupopela kaje kwa Yehofa kuti ŵakamucisye kusagula mwakuŵajilwa. Aganicisye cenene ya cakutendekwaco, soni awungunyewungunye yine yakwayana ni nganijo. Ndaŵi syosope akumbucileje kuti cakulinga cawo cili kusaka kumsangalasya Yehofa.
17. Ana mpaka ŵakamucisye ŵanace ŵawo kuti akakumbila acimjawo pakusangalalila yindimba?
17 Ana mpaka atende wuli kuti ŵakamucisye ŵanace ŵawo kuti akakumbilaga pakwawona acimjawo ali kusangalalila yindimba? Ndaŵi ni katema ŵatendeleje yindu yineyakwe yambone ŵanacewo. Mpaka soni ŵasangalasyeje mwakwapa mituka. Nambo mtuka ŵakusosekwa mnope ŵampaka ŵape ŵanace ŵawo uli kupata ndaŵi ja kunguluka nawo soni kwalosya cinonyelo.
AKAMULANE NI KULAMBILA KUSYESYENE
18. Ana ligongo cici tukusosekwa kusimanikwaga pamisongano ja Ciklistu?
18 Kuti tumsangalasye Yehofa, tukusosekwa kulekangana ni dini jaunami, soni yitendo yakwe mpela kusangalalila yindimba. Nambosoni tukusosekwa kamulana ni kulambila kusyesyene. Ana mpaka tutende yeleyi catuli? Litala limo lyampaka tutendele yeleyi, lili kusimanikwa mwakutamilicika pamisongano ja Ciklistu. (Aŵalanje Ahebeli 10:24, 25.) Misongano jili mbali jakusosekwa mnope jakulambila kusyesyene. (Salimo 22:22;122:1) Patusongene tukusakola upile ŵakulimbikasyana jwine ni mjakwe.—Aloma 1:12.
19. Ana ligongo cici kuli kwakusosekwa kwasalila ŵane yakwamba usyesyene wa m’Baibulo ŵalijiganyisye?
19 Mbali jine jakulosya kuti asagwile kulambila kusyesyene, jili kwasalila ŵane yalijiganyisye kutyocela m’Baibulo. Ŵandu ŵajinji pakuyiwona yindu yakusakala yayikutendekwa pacilambopa akusatengukaga. (Ezekieli 9:4.) Komboleka kuti wawojo akwamanyilila ŵane ŵakutenguka ni yindu yakusakala. Mpaka ŵasalile yakwamba yindu yambone yakuyijembeceya kusogoloku. Pakusimanikwa pamisongano ja Ciklistu soni kwasalila ŵane yakwamba usyesyene wa m’Baibulo, ngasasaka atapanandi kuŵa kumbali ja dini jaunami, soni caciwambala yitendo yakwe. Naga asagwile kumlambila jwalakwe m’litala lyakuŵajilwa, akakayicila kuti caciŵa ŵakusangalala soni kuti Yehofa cacapa majali ligongo lya mtawu ŵawo.—Malaki 3:10.
kam_Latn nya_Latn tum_Latn nya_Latn tum_Latn tum_Latn tum_Latn tum_Latn cjk_Latn tum_Latn tum_Latn tum_Latn nya_Latn bem_Latn tum_Latn tum_Latn tum_Latn nya_Latn nya_Latn tum_Latn tum_Latn nya_Latn nya_Latn tum_Latn tum_Latn tum_Latn tum_Latn tum_Latn bem_Latn nya_Latn nya_Latn bem_Latn tum_Latn tum_Latn tum_Latn tum_Latn tum_Latn tum_Latn tum_Latn bem_Latn kmb_Latn bem_Latn cjk_Latn tum_Latn